**Школа у доба короне**

Неким данима у празним ходницима школе, коју је до скоро свакодневно испуњавао жамор деце, срујао је само ваздух.Међутим, већином дана, школа је била сама. Може се рећи и напуштена.Носила је са собом успомене осмака, који су је на овакав, нимало типичан начин, завршили, али и успомене малих првака који су тек уронили у њене чари.

Нико није очекивао да ће нас, овај вирус који се ширио великом брзином, раздвојити од пријатеља, наставника. Од школе. Тог последњег петка, изашли смо из школе насмејани, дочекали смо викенд. Нико није слутио, да се у понедељак нећемо вратити у своје клупе. Неки су можда због тога били и срећни. Неки су можда једва чекали да предахну, међутим, било је и оних, којима школа недостаје.

Нашу, а и друге школе широм света, долазак у клупе сваког дана, велике одморе, контролне, заменила је школа, каквој се никада нисмо надали. Сада, већ шест недеља, ми пратимо такозвану наставу на даљину. Наставници снимају лекције унапред, а ми их гледамо преко телевизора и рачунара. Можда се некоме допада да седи код куће, да опуштено прати наставу, али, у мени то буди некакву тугу. Да, и ја волим да проводим време са породицом, а и да се одморим од праве школе, али ипак, помисао на то да не постоји та слобода као у школи, заиста није пријатна. Све је другачије. Немамо могућност да се обратимо наставницима да нам детаљније објасне лекцију, као ни могућност дружења са друштвом. Наравно, није само то оно што школу иначе чини вредном. Постоји нешто другачије, као осећање које је тешко описати, а ипак је ту. Нека топлина школске зграде, која пружа утеху. Као нека недовршена мисао која стеже, која чини нашу љубав према школи, а сада, немогуће је исказати је.

Ипак, није све тужно и једнобојно. Имамо прилику да у оваквој врсти школовања заиста покажемо колико смо вредни и спремни на рад, да покажемо жељу и вољу према даљем учењу. Наставници добијају слике о томе ко ради, а ученици се труде да се покажу у најбољем светлу.

Иако ми заиста недостаје то време проведено у школским клупама, ово сматрам као савршену прилику да научимо да се сналазимо у разним ситуацијама, односно да научимо баш оно чему нас у школи уче. Надам се да ћемо се ускоро вратити у своје клупе, а да ће ово остати запамћено као успомена из детињства и мотивација за будућност.

Катарина Филиповић VII4